CELEX: 62021TN0740
Language: el
Date: 2021-11-19 00:00:00
Title: Υπόθεση T-740/21: Προσφυγή της 19ης Νοεμβρίου 2021 — Alcogroup και Alcodis κατά Επιτροπής

17.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/48
            
         
      Προσφυγή της 19ης Νοεμβρίου 2021 — Alcogroup και Alcodis κατά Επιτροπής
      (Υπόθεση T-740/21)
      (2022/C 24/63)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσες: Alcogroup (Βρυξέλες, Βέλγιο) και Alcodis (Βρυξέλες) (εκπρόσωποι: P. de Bandt, C. Binet και M. Nuytten, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να υποχρεώσει την Επιτροπή να προσκομίσει τις προσβαλλόμενες αποφάσεις, στο πλαίσιο μέτρων οργανώσεως της διαδικασίας·
               
            
                  —
               
               
                  να ακυρώσει τις προσβαλλόμενες αποφάσεις·
               
            
                  —
               
               
                  να καταδικάσει την Επιτροπή στο σύνολο των δικαστικών εξόδων της παρούσας διαδικασίας.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής κατά, αφενός, της αποφάσεως της Επιτροπής με την οποία καλούνται η Abengoa SA και η Abengoa Bioenergia SA να αρχίσουν εκ νέου, υπό ορισμένους όρους, τη διαδικασία συμβιβασμού στο πλαίσιο της υποθέσεως AT.40054 — Ethanol Benchmarks και, αφετέρου, της αποφάσεως περί εκ νέου κινήσεως της εν λόγω διαδικασίας, οι προσφεύγουσες επικαλούνται έναν μόνον λόγο ακυρώσεως, με τον οποίο προβάλλουν παράβαση των ισχυόντων κανόνων περί συμβιβασμού.
      Οι προσφεύγουσες υποστηρίζουν ότι η Επιτροπή, εκδίδοντας τις προσβαλλόμενες αποφάσεις, παραβιάζει τους ισχύοντες κανόνες περί συμβιβασμού. Συγκεκριμένα, οι ισχύοντες κανόνες δεν επιτρέπουν στην Επιτροπή να κινήσει εκ νέου διαδικασία συμβιβασμού σε αυτό το στάδιο της διαδικασίας και, μάλιστα, αποκλείοντας οποιαδήποτε συζήτηση επί της υποβληθείσας επισκοπήσεως της υποθέσεως στο πλαίσιο μιας πρώτης διαδικασίας συμβιβασμού το 2016 και το 2017. Οι προσφεύγουσες υποστηρίζουν επίσης ότι οι προσβαλλόμενες αποφάσεις προσβάλλουν προδήλως τα δικαιώματά τους άμυνας.